एसियन जुनियर च्याम्पियनसिपमा नेपालका ६ खेलाडी प्रतिस्पर्धा गर्दै
कोरोना भाइरस (कोभिड–१९) महामारीको कारण धेरै प्रतियोगिता स्थगित भएपछि एसियाली चेस महासंघद्वारा आयोजित एसियन जुनियर एन्ड गर्ल्स अनलाइन चेस च्याम्पियनसिपमा नेपालका ६ खेलाडीले प्रतिस्पर्धा गर्दैछन् ।
काठमाडौँ — कोरोना भाइरस (कोभिड–१९) महामारीको कारण धेरै प्रतियोगिता स्थगित भएपछि एसियाली चेस महासंघद्वारा आयोजित एसियन जुनियर एन्ड गर्ल्स अनलाइन चेस च्याम्पियनसिपमा नेपालका ६ खेलाडीले प्रतिस्पर्धा गर्दैछन् ।२० वर्षमुनिको च्याम्पियनसिपमा महासंघको जोन ३.२ को छनोटमा बिहीबार पुरुषतर्फ अविश्रेय श्रेष्ठ, विवेक श्रेष्ठ र निकेन कुसाथाले नेपालको प्रतिनिधित्व गर्दैछन् भने महिलातर्फ खुश्बु थापा, अनिशा न्यौपाने र कृतिसारा अधिकारी भिड्दैछन् । नेपाल चेस संघकी केन्द्रीय सदस्य मोनालिसा खम्बुका अनुसार अनलाइन प्रतियोगितामार्फत् पुरुषतर्फका उत्कृष्ट तीन खेलाडीको छनोट गरिएको हो भने महिलातर्फ शीर्ष तीन वरीयताका खेलाडी छनोट भएका हुन् ।जोन ३.२ मा नेपालसहित बंगलादेश, पाकिस्तान, श्रीलंका र माल्दिभ्स रहेका छन् । महिला र पुरुष दुवैमा सबै देशका ३—३ खेलाडीले प्रतिस्पर्धा गर्न पाउनेछन् । प्रतियोगिता स्विस प्रणालीअनुसार ९ राउन्डको हुनेछ । एसियाका ६ जोन (क्षेत्र) को छनोट प्रतियोगितामा हरेक क्षेत्रमा शीर्ष तीन स्थानमा रहने खेलाडीहरू फाइनलमा प्रवेश गर्नेछन् । महिलाको फाइनल ३ जुन र पुरुषतर्फ फाइनल ४ जुनमा सञ्चालन हुनेछ ।कोरोना भाइरसको महामारीको बेला खेलाडीलाई व्यस्त राख्न ल्याइएको प्रतियोगितामा नेपाल चेस संघकी खम्बुका अनुसार पुरुषतर्फको विजेताले १ हजार ५ सय अमेरिकी डलर, उपविजेताले १ हजार र तेस्रो हुनेले ५ सय डलर पाउनेछन् । महिलातर्फ पहिलो हुनेले ७५०, दोस्रोले ५ सय र तेस्रो हुनेले २५० डलर हात पार्नेछन् ।